اضطهاد ديوكلتيانوس

اضطهاد ديوكلتيانوس هو اضطهاد رهيب حصل لمسيحيين مصر فى عهد الامبراطور الرومانى ديوكلتيانوس Diocletian / Diocletianus اللى قعد على عرش الامبراطوريه الرومانيه سنة 284. جامع الجزيه اياميها اللى كان اسمه " اخيليوس " انتهز فرصة حصول اضطرابات فى الامبراطوريه الرومانيه فإستقال بمصر و نصب نفسه ملك فى مدينة طيبه و فضل على الحال ده لمدة اربع سنين من غير مايقدر عليه الوالى الرومانى " جاليويوس " فراح الامبراطور ديوكلتيانوس بنفسه على مصر ، و بعد ماحاصر اسكندريه لمدة 8 شهور اقتحمها و استولى عليها و حرقها و قتل و سبى اعداد كبيره من اهلها ، وسمح لعساكره انهم يرتكبو فيها كل الجرايم فقتلو و نهبو وسبو بطريقه وحشيه. و فيه قصه بتقول ان ديوكلتيانوس قعد على حصان و امر عساكره انهم يدبحو فى الناس لغاية ما يوصل الدم لركب الحصان فنزلو فيهم تقتيل لغاية ما اتزحلق الحصان و وقع بيه و وصل الدم لركبته فإتوقف القتل. ديوكلتيانوس فضل يتبع يتبع اخيليوس فى كل حته بيروح فيها ، فكان بيدخل المدن و القرى اللى دخلها اخيليوس و يقتل فى الناس و يسبى الستات و الاطفال و يعذب القساوسه و يهد الكنايس و المعابد.

المؤرخ اوسابيوس اللى زار مصر بعد شويه من الأحداث دى كتب عن الفظايع اللى حصلت و قال ان صعب على الكاتب المتمرس انه يوصف قدر التعذيب القاسى اللى حصل فى صعيد مصر. و حكى ان الرومان كانو بيسلخو جلد الضحايا لغاية مايظهر لحمهم و يفضلو يسلخو فيهم لغاية مايموتو. و وصف طريقه لتعذيب الستات عن طريق تقليعهم هدومهم بالكامل و بعدين تعليقهم من رجل واحده فى الهوا عن طريق اله مخصوصه فكانو بيفضلو متعلقين و هما عريانين بالمنظر ده. و حكى عن طريقة تعذيب تانيه كان الرومان بيجيبو فيها المسيحى المصرى و يربطوه مابين غصنين من اغصان شجرتين جنب بعض بيميلوهم عن طريق اله مخصوصه و بعد ما يربطو الضحيه من الغصنين من الناحيتين كانو بيسيبو الغصنين يرجعو لوضعهم فى الشجره زى ماكانو ، فكان الضحيه بيتفسخ و بتتقطع ضلوعه و بيتسحق عضمه و بيطير جسمه فى الهوا. بيقول اوسابيوس انه شاف بنفسه إن الأحكام بالاعدام كانت بتصدر ساعات بطريقه جماعيه فكانت بتتقطع رووس عشره او عشرين او لحد ميه فى نفس الوقت و لدرجة ان السيوف كانت بتتكسر فى الرقاب من كتر ماقطعت و لدرجة ان السيافين كانو بيتعبو فكانو بيريحو عشان ياخدو نفسهم قبل ما يكملو قطع الرووس.

      اضطهاد فاليريان   حكم من: 284   اضطهاد جاليريوس 
 شوف كمان  
 عصر الشهدا

تصنيف:قهر
تصنيف:مدابح
تصنيف:اضطهاد الأقباط
تصنيف:رومان